Ιωάννης Β΄ του Σουασόν

Ο Ιωάννης Β΄ (απεβ. το 1270/72),  γαλλ.: Jean II de Soissons γνωστός και ως Je(h)an de Nesle και με το προσωνύμιο le Bon et le Bègue («ο Καλός και ο Τραυλός»), ήταν ο 10ος κόμης του Σουασόν, διαδεχόμενος τον πατέρα του Ραλφ τον Καλό, το 1235.  Ήταν γιος της δεύτερης συζύγου τού πατέρα του, Γιολάνδης. Με γάμο έγινε επίσης κόμης του Σαρτρ και κύριος του Αμπουάζ. Είχε καλές διασυνδέσεις με τους τρουβέρους: ο μικρότερος αδελφός του Ραλφ/Ραούλ ήταν ενός έτους, όταν έλαβε την αφιέρωση ενός τραγουδιού από τον Πιερκέν ντε λα Κουπέλ. Ήταν επίσης εξάδελφος εξ αγχιστείας του ιστορικού Ζαν ντε Ζουανβίλ. Δεν πρέπει να συγχέεται με τον Ιωάννη Β΄ του Νελ, βουργράβο του Μπρυζ.

Ο πρώτος γάμος του Ιωάννη Β΄ ήταν με τη Μαρία (απεβ. π. το 1241), κληρονόμο του Ρογήρου του Τουρ & του Σιμαί και τής συζύγου του Αγνής. Ο Ιωάννης Β΄ και η Μαρία επιβεβαίωσαν τις δωρεές στους Τεύτονες Ιππότες τον Μάιο του 1234, όπου υπέγραψε ως "Ιωάννης του Σουασόν, ιππότης, πρωτότοκος του κόμη του Σουασόν, κύριος του Τουρ & του Σιμαί". Αυτή τού άφησε έναν γιο, τον Ιωάννη Γ΄, ο οποίος τον διαδέχθηκε. 

Η δεύτερη σύζυγος τού Ιωάννη ήταν η Ματθίλδη (απεβ. στις 12 Μαΐου 1256), κόρη και μεγαλύτερο επιζόν παιδί του Σουλπίκιου Γ΄ του Αμπουάζ και της Ισαβέλλας, η οποία είχε κληρονομήσει την κομητεία του Σαρτρ από τον πατέρα της Θεοβάλδο ΣΤ΄ κόμη του Μπλουά. Η Ματθίλδη ήταν χήρα του Ριχάρδου Β΄, υποκόμη του Μπωμόν-συρ-Σαρτ. Μετά το τέλος τής μητέρας της Ισαβέλλας το 1246, το Σαρτρ πέρασε στη Ματθίλδη, τον Ιωάννη και τον οίκο του Νελ. 

Οικογένεια
Ο Ιωάννης και η πρώτη του σύζυγος, Μαρία, απέκτησαν έξι παιδιά:
 Ιωάννης Γ΄, κόμης του Σουασόν .
 Ραούλ (απεβ. το 1271 στην Τύνιδα).
 Αδέλα (απεβ. πριν από το 1252), παντρεύτηκε τον Γιαν φαν Ούντεναρντε, γιο του Aρνού Δ΄ κύριο του Oύντενααρντε και τής συζύγου του Aλίκης ντε Ρόζο.
 Γιολάνδη (απεβ. το 1242), παντρεύτηκε τον Ούγο Β΄ κύριο του Ρυμινύ.
 Ελεονόρα (απεβ. μετά το 1280), παντρεύτηκε τον Ρενώ υποκόμη του Τουάρ.
 Ισαβέλλα, παντρεύτηκε τον Nικολά Β΄ κύριο του Μπαρμπανσόν.

Λόγω της γεωγραφικής του εγγύτητας με το Παρίσι, ο Ιωάννης Β΄ ήταν στενό μέλος του βασιλικού κύκλου. Το 1230 υποστήριξε τη Λευκή της Καστίλης ως αντιβασίλισσα τού νεαρού Λουδοβίκου Θ΄, σε αντίθεση με τον Πέτρο Α΄ δούκα της Βρετάνης. Το 1231 ο Ιωάννης Β΄ ξεκίνησε μία διαμάχη για περιουσιακά στοιχεία με την εκκλησιαστική ηγεσία του Σουασόν. Όταν φυλάκισε αρκετούς κληρικούς, ο Λουδοβίκος Θ΄ και ο Ερρίκος των Ντρε αρχιεπίσκοπος του Ρενς, παρενέβησαν για να επιτύχουν συμφωνία μεταξύ των αντιμαχόμενων μερών. Το 1242 ο Ιωάννης Β΄ υποστήριξε τον Λουδοβίκο Θ΄ εναντίον τού επαναστατημένου Ούγου Ι΄ των Λουζινιανών και του εισβολέα Ερρίκου Γ΄ της Αγγλίας σε μία σύγκρουση, που έγινε γνωστή ως ο «Πόλεμος του Σαιντόνζ». Ο Ιωάννης Β΄ συμμετείχε επίσης στην Ζ΄ Σταυροφορία το 1248. Την ημέρα της μάχης της Μανσούρα (8 Φεβρουαρίου 1250) σχολίασε στον Ζαν ντε Ζουανβίλ ότι «θα μιλήσουμε ξανά γι' αυτή την ημέρα, εσύ και εγώ, στο γυναικείο δωμάτιο».  Αιχμαλωτίστηκε από τους Μαμελούκους τον Απρίλιο του 1250, αλλά σύντομα απελευθερώθηκε, και μετά επέστρεψε στην πατρίδα του.

Το 1265 ο Ιωάννης Β΄ εντάχθηκε στον στρατό του Καρόλου του Ανζού που κατευθυνόταν προς την Ιταλία, για να κατακτήσει το βασίλειο της Σικελίας. Ήταν υπεύθυνος για τη συνοδεία τής συζύγου τού Καρόλου, Βεατρίκης της Προβηγκίας, μέχρι να φθάσουν στη Ρώμη. Το 1266 πολέμησε στη μάχη του Μπενεβέντο στην πλευρά των νικητών. Το 1270 ο Ιωάννης Β΄ εντάχθηκε στην Η΄ Σταυροφορία στην Τυνησία, και απεβίωσε λίγο μετά την επιστροφή του.

 Αναφορές 

 Πηγές 


Κατηγορία:Κόμητες του Σουασόν
Κατηγορία:Οίκος του Νεσλ